DA Den Europæiske Unions Tidende CE 88/521

(2004/C 88 E/0534)

SKRIFTLIG FORESPØRGSEL P-0822/04

af María Sornosa Martínez (PSE) til Kommissionen

(8. marts 2004)

Om: Polsk konkurrenceforvridning over for varer fra EU

Undertegnede har fået adgang til oplysninger, hvoraf det fremgår, at de polske myndigheder planlægger en ændring af momsreglerne, som vil indebærer en ændring af momsen på citrusfrugter, der vil stige fra 7 % til 22 %. Dette lovforslag (forslag til lov nr. 1874) og helt konkret dets artikel 36 vil medføre en væsentlig prisstigning af forbrugsafgifterne på citrusfrugter og andre importvarer. Lovforslaget, som nu skal godkendes af det polske Senat, indebærer en alvorlig konkurrenceforvridning, idet de lokale varer favoriseres på bekostning af andre varer fra de øvrige EU-lande, som det er tilfældet med citrusfrugter, hvor der reelt allerede er tale om forskelsbehandling, eftersom der allerede for varer fra EU anvendes en sats på 7 % i sammenligning med 3 % for lokalt fremstillede varer. Polen vil snart blive EU-medlem.

Kommissionen bedes derfor svare på, hvilke foranstaltninger den vil træffe for at hindre en eventuel overtrædelse af EF's konkurrencebestemmelser.

Samlet svar

afgivet på Kommissionens vegne af Frits Bolkestein

på skriftlige forespørgsler E-0715/04 og P-0822/04

(5. april 2004)

I henhold til artikel 12 i sjette momsdirektiv (1) skal medlemsstaterne anvende en normalsats på mindst 15 % og kan anvende en eller to reducerede satser på ikke under 5 %. Principielt skal disse reducerede satser kun anvendes på de i bilag H til direktivet specificerede kategorier af goder og tjenesteydelser. Den første kategori i dette bilag omfatter levnedsmidler og foder.

Polen har i henhold til tiltrædelsestraktaten fået tilladelse til at anvende en reduceret sats på 3 % indtil den 30. april 2008. Polen kan jo så naturligvis anvende denne sats, men dog altid i overensstemmelse med fællesskabsretten, her tænkes navnlig på principperne for momssystemet og bestemmelserne i EF-traktaten.

Kommissionen har allerede modtaget oplysninger i henhold til hvilke udkastet til den polske momslov indeholder en stærkt nedsat sats på 3 % (som vil blive hævet til 7 % pr. 30. april 2008) for frugt generelt, undtagen kiwier, papajaer og andre »eksotiske frugter«. Sidstnævnte, der bl.a. omfatter visse typer frugter, der ikke dyrkes i Polen, og som importeres til landet fra andre medlemsstater (navnlig citrusfrugter) vil blive pålagt normalsatsen, som er 22 % i henhold til lovudkastet.

Επ sådan ordning kan muligvis være et brud på fællesskabsretten.

Kommissionen har derfor allerede sendt de polske myndigheder et brev, hvori den skriver at:

i) ordningen lader til at være i strid med fællesskabsretten og navnlig med princippet om ikke-diskrimination, der ligger til grund for hele momssystemet og med artikel 90 i EF-traktaten, på grund af ordningens beskyttende effekt over for visse produkter. I artikel 90 står der, at ingen medlemsstat må pålægge varer fra andre medlemsstater højere afgifter end dem, der pålægges lignende eller konkurrerende indenlandske varer

ii) ifølge Kommissionens oplysninger befinder arbejdet med udarbejdelsen af udkastet til momsloven sig på et fremskredent stade i lovgivningsprocessen og spørgsmålet derfor snarest muligt bør tages op

iii) Kommissionen naturligvis fortsat er til de polske myndigheders disposition, hvis de skulle ønske at fremsende yderligere oplysninger eller drøfte spørgsmålet.

Kommissionen forventer, at de polske myndigheder vil træffe de fornødne forholdsregler til at sikre, at udkastet til momsloven opfylder fællesskabslovgivningens bestemmelser.

(1) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145 af 13.6.1977, senest ændret ved Rådets direktiv 2004/15/EF af 10. februar 2004, EFT L 52 af 21.2.2004.